《寄文叔合肥令》
宋代·韩淲

桓伊三弄笛，犹足战淝水。谈笑麾秦兵，所向皆披靡。

追击至青冈，坚亦中流矢。不经事少年，其壮乃如是。

宜乎谢东山，喜甚折屐齿。只今所城邑，历代几迁徙。

君怀霸王略，宰邑当念此。南北虽坚明，风尘未遽起。

士岂无奇气，叱咤有摩垒。一从辛巳年，海陵扰北鄙。

因循再结好，宁不有所俟。又三十八载，恐渐忘昔耻。

吁嗟靖康变，北客思故里。君今临淮垣，访古欲何似。

长啸朔风寒，晋人亦人耳。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。